Mette Gjerskov (S), 2013-03-14:
Tak, formand.
Jeg synes, det er vigtigt at starte med at sige, at vi i regeringen har stor fokus på at skabe nogle gode vilkår for danske virksomheder, så virksomhederne kan være med til at skabe vækst og eksport og ikke mindst arbejdspladser, så vi kan få nogle gode penge i kassen herhjemme og skabe et ordentligt velfærdssamfund.
Det gælder ikke kun alle mulige andre erhverv, det gælder faktisk også fiskerierhvervet.
Det er faktisk også derfor, at vi har fremlagt »Vækstplan DK«, som skal igangsætte initiativer for 15 mia. kr., når den er fuldt indfaset i 2020.
Når vi så specifikt kigger på fiskerne, vil jeg gerne sige, at der er udfordringer.
Jeg er enig i, at der er udfordringer forbundet med at etablere sig som selvstændig fisker.
Det er dyrt at købe et fartøj, det er dyrt at købe kvoter, og det er svært at låne penge til en fornuftig rente.
Det er formentlig også derfor, forslagsstillerne har fremsat dette beslutningsforslag, men jeg vil gerne sige, at det stadig væk er regeringens klare opfattelse, at en ny garantiordning for yngre fiskere ikke er vejen frem.
I beslutningsforslaget foreslås en selvfinansierende etableringsordning, altså en ordning, der giver garanti for lån med et maksimumloft.
Den skal være selvfinansierende og skal tage udgangspunkt i modellen beskrevet i forslaget om en yngre jordbruger-ordning.
For nørder kan jeg sige, at det er scenarie tre for yngre jordbrugere, som man prøver at lave en parallel til for de yngre fiskere.
Jeg vil sige, at når man tager den ordning for yngre jordbrugere og overfører den til fiskeriet, er der altså nogle svagheder, som jeg gerne vil komme ind på.
For det første vil de udfordringer, som gjorde sig gældende i den tidligere jordbrugerordning, også gælde i yngre fisker-ordningen.
Det har jo ikke ændret sig.
Vi kan ikke garantere, og det stod meget tydeligt i rapporten, at en yngre jordbruger-ordning kan fungere fuldstændig selvfinansierende, fordi der er perioder med store rentestigninger og deraf følgende konkurser.
Det vil medføre meget høje præmier.
Der er simpelt hen for få mennesker om det.
Det vil få de mest økonomisk solide deltagere til at forlade ordningen til fordel for alle andre, og så er der ikke nogen alternativer for de mest sårbare.
De vil komme til at betale for tabene, og det gør ordningen uholdbar.
Som det gjaldt for yngre jordbrugere, gælder det også for yngre fiskere.
Samlet set er det altså regeringens vurdering, at den foreslåede ordning ikke er hensigtsmæssig for fiskerierhvervet.
Vi har initiativer for yngre nyetablerede fiskere, så de kan få en håndsrækning.
Der er mulighed for, at yngre fiskere kan benytte sig af en ordning med lånefisk.
Det er nogle ganske særlige vilkår, hvor fiskere, der får deres fartøjer godkendt til ordningen, gratis kan få tildelt kvoteandele for konsumfisk eller industrifisk i 8 år.
Det bliver så trappet ned efter 4 år, men det er det, der er grundlaget, altså at man nemt kan komme ind og få kvoter.
Vi har også – man lærer en gang imellem nye ord, og som fiskeriminister holder jeg rigtig meget af det her ord – generationsskiftesild.
Det er yngre fiskere, som kan benytte sig af den ordning, hvor de i op til 3 år gratis kan få stillet en årsmængde sild til rådighed.
Det er også for at hjælpe de unge mennesker ind i erhvervet.
Derudover har man altså også mulighed for at få tilskud under fiskeriudviklingsprogrammet til førstegangsetablering.
Men jeg vil samtidig sige, at som den aktuelle situation er, har vi alle sammen svært ved at skaffe finansiering.
Det er desværre vilkårene for at drive erhverv i Danmark.
Regeringen følger derfor virksomhedernes finansieringssituation meget nøje og arbejder løbende på at styrke mulighederne.
Senest har vi i december måned indgået en aftale med Venstre, Konservative og Dansk Folkeparti om en kreditpakke, der styrker især små og mellemstore virksomheders finansieringsmuligheder med over 12 mia. kr. over de næste 3 år.
Det understøtter virksomhedernes udvikling, vækst og jobskabelse.
Det vil sige, at fiskerierhvervet har mulighed for at anvende flere af de finansieringsmuligheder, der ligger i Vækstfonden og i Eksportkreditfonden på lige fod med andre virksomheder.
Samlet set kan vi af de omtalte grunde ikke støtte det foreliggende beslutningsforslag.
Vi anerkender i regeringen, at der er udfordringer for fiskerierhvervet, og vi forsøger på bedste vis at understøtte erhvervet med de redskaber og virkemidler, der er til rådighed, men det skal altså ske på en ansvarlig og økonomisk bæredygtig måde.
Det foreslåede forslag vil være alt, alt for dyrt og alt, alt for risikobetinget.
Derfor vil regeringen under udvalgsbehandlingen også være åben over for at se på, hvordan vi i fællesskab kan finde en forståelse for bæredygtige og også økonomisk bæredygtige løsninger på fiskerierhvervets udfordringer.
Det vil vi gerne drøfte i forbindelse med udvalgsbehandlingen og er sådan set lydhøre over for det.
Men det foreliggende forslag kan vi ikke støtte.